Το σύγχρονο πρόσωπο του ελληνικού κρασιού  στις ΗΠΑ
«Το ελληνικό κρασί είναι ποιοτικό  και μπορεί να ανταγωνιστεί τα καλύτερα κρασιά του κόσμου», λέει η Σ. Πέρπερα
H εταιρεία ονομάζεται , «Όλα γύρω από το ελληνικό κρασί». Στόχος της είναι να παρουσιάσει στις ΗΠΑ το σύγχρονο πρόσωπο του ελληνικού κρασιού. Κινητήριος δύναμη και ιδρυτής της είναι η Σοφία Πέρπερα. Η Σοφία είναι οινολόγος, και ξεκίνησε αυτή την προσπάθεια από απελπισία: «Μετακόμισα στις ΗΠΑ πριν από 3 περίπου χρόνια, και ξεκίνησα να βοηθώ κάποιους εισαγωγείς ελληνικών κρασιών. Αλλά συνειδητοποίησα ότι αυτό που λείπει είναι κάποια συλλογική καμπάνια προβολής. Μ’ έπιασε απελπισία βλέποντας τις ενέργειες που διοργανώνουν όλες οι υπόλοιπες χώρες του κόσμου και η Ελλάδα απουσίαζε από παντού, ενώ ήξερα πολύ καλά την ποιότητα που υπάρχει στο ελληνικό κρασί. Πήγα πίσω στη Ελλάδα, μίλησα με τους κυριότερους οινοπαραγωγούς, τους έκανα μία παρουσίαση της αγοράς και των ενεργειών που πίστευα ότι πρέπει να κάνουν όλοι μαζί και συμφώνησαν να ξεκινήσουμε». Η Σοφία μαζί με τους 25 οινοπαραγωγούς που αντιπροσωπεύει προωθεί τα ελληνικά κρασιά σε επαγγελματίες του κλάδου, δημοσιογράφους, οινοχόους και γενικά άτομα που μπορούν να επηρεάσουν την κοινή γνώμη. Στην αμερικανική αγορά πρώτα σε εισαγωγές έρχονται τα κρασιά από την Αυστραλία, έπεται η Ιταλία και μετά η Γαλλία. Τα ελληνικά κρασιά γενικά θεωρούνται ακριβά και δεν είναι γνωστά. Η μέση τιμή κυμαίνεται περίπου στα 15 δολάρια το λίτρο. Ακριβότερα δηλαδή από τα πιο δημοφιλή ξένα κρασιά. Η Σοφία όμως διαφωνεί. «Η σχέση τιμής ποιότητας των ελληνικών κρασιών είναι πάρα πολύ καλή, για την αμερικάνικη αγορά είναι ανταγωνιστικά. Δηλαδή στο ράφι βρίσκονται σε τιμές μεταξύ 10 και 25 δολαρίων και ανταγωνίζονται κρασιά της ίδιας ποιότητας αλλά τετραπλάσιας, ή πενταπλάσιας τιμής». Η Σοφία έχει διατελέσει διευθύντρια του Συνδέσμου Ελληνικού Οίνου και είναι άνθρωπος με πάθος, γνώσεις και όραμα για το ελληνικό κρασί. «Στόχοι μου,» τονίζει «είναι να αναγνωριστεί το ελληνικό κρασί, να αλλάξει η εικόνα που υπάρχει για το ελληνικό κρασί. Το ελληνικό κρασί δεν είναι μόνο η ρετσίνα. Το ελληνικό κρασί δεν είναι μόνο φτηνό κρασί αλλά είναι ποιοτικό κρασί και μπορεί να ανταγωνιστεί με τους ίδιους όρους με τα καλύτερα κρασιά του κόσμου». Αλλά πώς το αμερικανικό κοινό υποδέχεται το ελληνικό κρασί; « Είμαι ενθουσιασμένη», καταλήγει «με αυτό που συμβαίνει γιατί τα μηνύματα που παίρνουμε από παντού είναι πολύ θετικά».